[ca] Aquest treball té com a objectiu estimar l'energia radiativa emesa durant la fase de combustió sense flama d'un foc que es propaga horitzontalment sobre un llit de combustible vegetal a escala de laboratori. Per arribar a aquest valor s'analitzen i es correlacionen prèviament la temperatura de la flama, el flux de calor i la pèrdua de massa, finalitzant amb l'estudi del poder radiatiu del llit de combustible que crema sense flama. Es dissenya una metodologia experimental per realitzar assajos en els quals s'utilitzen diferents equips de mesura (termoparells, càmeres IR i RGB, sensors de flux de calor, balança, etc.). Les dades obtingudes en un assaig realitzat amb un llit de palla s'analitzen seguint diferents metodologies, com ara la visualització d'imatges, la representació gràfica i el càlcul i la transformació de variables, entre d'altres, donant lloc a noves variables com el temps de residència de la flama, la velocitat de pèrdua de massa i el poder emissiu. L'ús de termoparells ha permès estudiar els perfils de temperatura a diferents alçades i posicions en el llit de combustible. S'han comparat aquests perfils amb els obtinguts amb la càmera IR, a partir de les imatges de la qual també s'ha estimat l'energia radiativa de la superfície que crema sense flama, que presenta un valor de 666 kJ. A partir de les dades dels sensors de flux de calor s'ha determinat que la fracció radiativa per a la configuració d'aquesta prova ha estat d'un 50% del flux de calor total. D'altra banda, s'ha establert una correlació lineal entre la velocitat de pèrdua de massa i el poder emissiu de la superfície que crema (factor de 0,50 kg/MJ). Es considera que la metodologia de determinació del temps de residència podria ser més acurada de cara a l'anàlisi de dades. El treball realitzat pretén servir com a eina d'anàlisi i recerca per a futurs estudis relacionats amb el monitoratge d'incendis i la severitat amb què afecten la vegetació forestal.

[en] The aim of this work is to estimate the radiative energy emitted during the non-flaming combustion phase of a fire propagating horizontally over a laboratory-scale fuel bed. To reach this value, the flame temperature, heat flux and mass loss are analysed and correlated firstly, concluding with the study of the radiative power. An experimental methodology is designed to carry out tests using different measuring equipment (thermocouples, IR and RGB cameras, heat flux sensors, balance, etc.). The data obtained from a test conducted with a straw fuel bed are analysed using various methodologies, such as image visualisation, graphical representation, and calculation and transformation of variables, among others, resulting in new variables such as flame residence time, mass loss rate and emissive power. The use of thermocouples has allowed the study of temperature profiles at different heights and positions on the fuel bed. These profiles have been compared with those obtained from the IR camera, from which the radiative energy of the non-flaming burning surface has also been estimated, showing a value of 666 kJ. Based on data from the heat flux sensors, it has been determined that the radiative fraction for this test configuration was 50% of the total heat flux. Additionally, a linear correlation has been established between the mass loss rate and the emissive power of the burning surface (factor of 0,50 kg/MJ). It is considered that the methodology for determining residence time could be more accurate for the analysis of data. The work aims to serve as an analysis and research tool for future studies related to fire monitoring and fire severity.